**Broj: 711-I-01-R-1/21-01-6**

**Zagreb, 13. siječnja 2021. godine**

***PLAN RADA***

***POVJERENSTVA ZA ODLUČIVANJE O SUKOBU INTERESA***

***ZA 2021. GODINU***

**Zagreb, siječanj 2021. godine**

**PLAN RADA**

**POVJERENSTVA ZA ODLUČIVANJE O SUKOBU INTERESA ZA 2021.GODINU**

**Sadržaj**

UVOD………………………………………….............…..……………………stranice 1-2

VIZIJA…..................................................……………..............………….....stranica 2

MISIJA…...........…......................................................................................stranica 2

OPĆI CILJ……...........................................................................................stranica 2

POSEBNI CILJEVI......................................................................................stranica 3

NAČINI OSTVARENJA POSEBNIH CILJEVA............................................stranice 3-7

SREDSTVA OSIGURANA ZA PROVEDBU AKTIVNOSTI PLANA RADA..stranica 7-8

ZAVRŠNE NAPOMENE...............................................................................stranica 8

**UVOD**

Zakonom o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 - u daljnjem tekstu ZSSI) uređeno je sprječavanje sukoba interesa između privatnog i javnog interesa u obnašanju javnih dužnosti, utvrđeni su obveznici postupanja prema odredbama ovog Zakona, obveze dužnosnika o podnošenju izvješća o imovinskom stanju i postupak provjere podataka iz podnesenih izvješća o imovinskom stanju dužnosnika, trajanje obveza dužnosnika i u razdoblju nakon prestanka obnašanja javne dužnosti, zatim izbor, sastav i nadležnost Povjerenstva za odlučivanje o sukobu interesa (u daljnjem tekstu: Povjerenstvo) te postupak pred Povjerenstvom i sankcije koje Povjerenstvo može izreći u slučajevima povrede odredbi ovog Zakona.

Svrha ZSSI-a je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Radi provedbe ovog Zakona osnovano je Povjerenstvo, kao stalno, neovisno i samostalno državno tijelo koje obavlja poslove iz djelokruga rada i nadležnosti određenih ovim Zakonom. Povjerenstvo se sastoji od predsjednika i četiri člana, a sredstva za rad osiguravaju se u državnom proračunu. Povjerenstvo osnovano ZSSI-em pripada skupini antikorupcijskih tijela kojima je zadaća provođenje politike koja promiče sudjelovanje društva i održava načela vladavine prava, pravilnog upravljanja javnim poslovima i javnom imovinom, čestitost, transparentnost i odgovornost te kada je to primjereno, nadgledanje i usklađivanje provedbe te politike, kao i podizanje svijesti i širenje spoznaja o sprječavanju korupcije. Povjerenstvo ima stručnu službu-Ured Povjerenstva koji obavlja sve stručne, administrativne i tehničke poslove za Povjerenstvo.

Odredbama ZSSI-a, sukob interesa je definiran kao situacija u kojoj su privatni interesi dužnosnika u suprotnosti s javnim interesom, a posebice kao situacija u kojoj privatni interes dužnosnika utječe na njegovu nepristranost ili se osnovano može smatrati da utječe ili kada može utjecati na nepristranost dužnosnika u obavljanju javne dužnosti.

Središnji i najvažniji element sukoba interesa, to jest onaj koji ga u pravnom smislu bitno obilježava i određuje mu granice i okvir, je potencijalni sukob interesa. Sukob interesa obuhvaća niz različitih životnih situacija u kojima se može zateći ili naći osoba u trenutku preuzimanja javne funkcije ili tijekom njezina obnašanja. Za te je situacije karakterističan susret pojedine činjenice iz privatnog života osobe i činjenice da ta osoba obnaša određenu javnu funkciju. Te situacije često nastaju neovisno o volji osobe, spletom niza životnih okolnosti. Međutim, kad dođe do tog susreta privatnog i javnog, objektivno se javlja bojazan da bi postojeći privatni interesi osobe mogli kompromitirati javni interes time što bi mogli utjecati na neovisno, nepristrano i objektivno obnašanje službenih ovlasti. Objektivno postoji i bojazan da bi osoba koja se nađe u takvoj situaciji mogla iskoristiti svoj položaj, kako bi zaštitila, sačuvala ili unaprijedila svoje specifične privatne interese ili interese osoba sa kojima je povezana.

**Sukob interesa, prema tome, nije korupcija niti je sprječavanje odnosno rješavanje već nastalog sukoba interesa** **područje koje na bilo koji način pripada kaznenom pravu ili nezakonitom postupanju općenito**.

Svrha je mjera koje propisuje ZSSI pravodobno sprječavanje predvidljivog odnosno potencijalnog sukoba interesa i djelotvorno rješavanje već postojećeg ili novonastalog sukoba interesa.

Svrha sankcija koje propisuje ZSSI nije kažnjavanje dužnosnika zato što se zatekao u sukobu interesa, već kažnjavanje onih dužnosnika koji se ne pridržavaju zakonskih obveza propisanih ZSSI.

Provedbom instituta i mjera propisanih odredbama ZSSI-a, jača se sustav odgovornosti dužnosnika u obnašanju javnih dužnosti te u upravljanju javnim poslovima i javnom imovinom. Time se smanjuje prostor u kojem može doći do zlouporabe posebnih prava dužnosnika odnosno ovlaštenja koja proizlaze iz obnašanja određene javne dužnosti. Stoga odredbe ZSSI-a u širem smislu, doprinose prevenciji korupcije, odnosno smanjenju koruptivih rizika, te ujedno služe edukaciji dužnosnika a sve u svrhu prevencije koruptivnih djelovanja.

Uspjeh u ostvarivanju svhe ZSSI-a, kao i uspjeh u ostvarivanju ostalih ciljeva antikorupcijske politike, ovisi o suradnji i o zajedničkim naporima različitih državnih tijela s jedne strane te različitih društvenih skupina, poput nevladinih organizacija i medija s druge. Polazeći od svoje preventivne uloge u borbi protiv korupcije, Povjerenstvo kroz provođenje postupaka iz svoje nadležnosti, sudjeluje u podizanju svijesti o važnosti izgradnje etičnosti i odgovornosti u obnašanju javnih dužnosti kao i u izgradnji standarda dobre prakse.

Plan rada Povjerenstva za 2021. godinu sadrži podatke o konkretnima načinima provedbe općeg i posebnih ciljeva u 2021. godini, uključujući i aktivnosti koje je Povjerenstvo nominiralo za Strategiju suzbijanja korupcije za razdoblje 2021-2030.

**VIZIJA**

Vizija je da Povjerenstvo postane središnje tijelo u području sprječavanja korupcije, koje će kroz međusobnu suradnju okupljati ostala tijela zadužena za borbu protiv korupcije; tijelo koje će ulagati u razvoj stručnosti i kompetencija svojih djelatnika, u digitalizaciju rada, koje će biti otvoreno i dostupno dužnosnicima i svim zainteresiranim osobama te učinkovito u izvršavanju svojih zakonskih obveza i dužnosti.

**MISIJA**

Osigurati sprječavanje privatnih utjecaja na donošenje odluka u obnašanju javnih dužnosti uz jačanje integriteta, objektivnosti, nepristranosti i transparentnosti u obnašanju javnih dužnosti te očuvanja povjerenja građana u tijela javne vlasti.

**OPĆI CILJ**

Opći cilj provedbe programa u 2021. godini je povećanje kapaciteta kvalitetnog upravljanja sukobom interesa od strane dužnosnika, kako na državnoj, tako i na regionalnoj i lokalnoj razini.

**POSEBNI CILJEVI**

1. Jačanje svijesti dužnosnika o potrebi osiguranja sprječavanja privatnih utjecaja na donošenje odluka u obnašanju javnih dužnosti, kao i potrebi jačanja integriteta, objektivnosti, nepristranosti i transparentnosti u obnašanju javnih dužnosti,

2. Jačanje administrativnih i tehničkih kapaciteta Povjerenstva,

3. Unaprjeđenje postupka podnošenje izvješća o imovinskom stanju i daljnji razvoj

informatičkih alata Povjerenstva

**NAČINI OSTVARENJA POSEBNIH CILJEVA**

**POSEBNI CILJ 1. Jačanje svijesti dužnosnika o potrebi osiguranja sprječavanja privatnih utjecaja na donošenje odluka u obnašanju javnih dužnosti, kao i potrebi jačanja integriteta, objektivnosti, nepristranosti i transparentnosti u obnašanju javnih dužnosti**

Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa i zaštitio javni interes.

**Načini ostvarenja Posebnog cilja 1.**

**1.1.** Sukladno zakonskoj obvezi redovitog provodenja edukacije dužnosnika u pitanjima sukoba interesa i podnošenja izvješća o imovinskom stanju, Povjerenstvo će u narednom periodu nastaviti s provođenjem sustavne edukacije dužnosnika i stručnih tijela javne vlasti na svim razinama, održavanjem seminara te organiziranjem radionica, okruglih stolova i panel rasprava o obvezama dužnosnika i sustavu sprječavanju sukoba interesa, a posebice vezanim uz koruptivne rizike u postupcima javne nabave.

**1.2.** U cilju jačanja svijesti o potrebi pravovremenog spriječavanja sukoba interesa u odnosu na dužnosnike na razini jedinica lokalne i područne (regionalne) samouprave, a vodeći računa da će u 2021. godini biti provedeni izbori za dužnosnike ove razine, Povjerenstvo će posebu pozornost posvetiti provedbi edukacije dužnosnike i službenike jedinica lokalne i područne (regionalne samouprave) na kojima će dužnosnike upoznati s osnovnim obvezama koje proizlaze iz odredbi ZSSI-a, a posebice vezanim za koruptivne rizike u postupcima javne nabave.

**1.3.** U cilju podizanja javne svijesti o štetnosti korupcije te funkcioniranja antikorupcijskih mehanizama Povjerenstvo će organizirati okrugli stol u cilju upoznavanja javnosti o sukobu interesa te dosadašnjem radu i praksi Povjerenstva.

**1.4.** Nakon usvajanja novog ZSSI-a Povjerenstvo će izraditi materijal u kojem će ukazati na sve obveze i ograničenja dužnosnika koje proizlaze iz novog ZSSI-a. Ovaj materijal će se dostaviti na osobne korisničke račune dužnosnika,

**1.5.** U cilju podizanja svijesti o važnosti pravovremenog sprječavanja sukoba interesa i očuvanja integriteta i vjerodostojnost svih razina dužnosnika obuhvaćenih odredbama ZSSI-a, Povjerenstvo će nastaviti sa izradom ciljanih smjernica i uputa kojima se tumače pojedini instituti, pravila i pravni pojmovi propisani odredbama ZSSI-a, a izraditi će i poseban priručnik za ispunjavanje obrasca izvješća o imovinskom stanju.

U ostvarivanju Posebnog cilja 1. Povjerenstvo će u 2021. godini provesti slijedeće aktivnosti:

|  |  |  |  |  |
| --- | --- | --- | --- | --- |
| **Red.br.** | **Vrsta aktivnosti** | **Ciljana skupina** | **Tema** | **Vrijeme održavanja** |
| 1. | Edukacija/okrugli stol | Dužnosnici, obnašatelji dužnosti, rukovodeći državni službenici, predstavnici stručnih tijela javne vlasti, ostala zainteresirana javnost | Upoznavanje sa sustavom sprječavanja sukoba interesa, unapređenje sustava sprječavanja sukoba interesa u Republici Hrvatskoj, rasprava o pitanjima sukoba interesa i načelima obnašanja javnih dužnosti, s posebnim naglaskom na koruptivne rizike u postupcima javne nabave | 4 edukacije- (III. i IV. kvartal) |
| 2. | Edukacija/okrugli stolovi | Dužnosnici i predstavnici stručnih tijela jedinica lokalne i područne  (regionalne) samouprave | Upoznavanje s osnovnim obvezama koje proizlaze iz odredbi ZSSI-a, s posebnim naglaskom na koruptivne rizike u postupcima javne nabave | Kontinuirano,  minimalno 4 edukacije godišnje |
| 3. | Izrada materijala o obvezama i ograničenjima dužnosnika koje proizlaze iz novog ZSSI-a | Svi dužnosnici,  obnašatelji dužnosti i rukovodeći državni  službenici | Povjerenstvo će izraditi materijal u kojem će ukazati na sve obveze i ograničenja dužnosnika koja proizlaze iz novog ZSSI-a | IV.kvartal |
| 4. | Izrada 3  smjernice i  upute | Svi dužnosnici,  obnašatelji dužnosti i rukovodeći državni  službenici | Tumačenje pojedinih odredbi ZSSI-a | Tijekom godine |
| 5. | Izrada posebnog priručnika za ispunjavanje obrasca izvješća o imovinskom stanju | Svi dužnosnici,  obnašatelji dužnosti i rukovodeći državni  službenici | Razrada postupka popunjavanja i upućivanja obrasca izvješća o imovinskom stanju dužnosnika | II. kvartal |
| 6. | Sudjelovanje u izradi pravila u postupcima jednostavne javne nabave | Dužnosnici jedinica lokalne i područne  (regionalne) samouprave | Propisivanje jedinstvenih pravila u postupcima jednostavne javne nabave za sva tijela lokalne i područne samouprave radi osiguranja transparentnosti ovog postupka i izbjegavanja sukoba interesa | Tijekom godine |
| 7. | Sudjelovanje u izradi normativnog okvira za reguliranje lobiranja | Svi dužnosnici,  obnašatelji dužnosti i rukovodeći državni  službenici | Izrada normtivnog okvira za reguliranje pitanja lobiranja | Tijekom godine |
| 8. | Podrška izradi kodeksa ponašanja zastupnika u Hrvatskom saboru **i**  Izrada smjernica za rješavanje sukoba interesa i etičkih dvojbi koje mogu nastati u okviru parlamentarne funkcije | Zastupnici u Hrvatskom saboru | Izrada kodeksa ponašanja (etički kodeks) zastupnika u Hrvatskom saboru | Tijekom godine |
| 9. | Izrada Nacrta kodeksa ponašanja za dužnosnike u jedinicama lokalne i područne samouprave | Dužnosnici jedinica lokalne i područne  (regionalne) samouprave | Kodeks ponašanja (etički kodeks) | IV. kvartal |

**Nositelji aktivnosti: Predsjednica, članovi Povjerenstva i djelatnici Ureda Povjerenstva**

**POSEBNI CILJ 2. Jačanje administrativnih i tehničkih kapaciteta Povjerenstva**

U cilju jačanja ukupnih stručnih kapaciteta, u narednom periodu planira se sustavna edukacija članova Povjerenstva i stručnog osoblja Ureda Povjerenstva kroz sudjelovanje na stručnim seminarima, okruglim stolovima i konferencijama u zemlji i inozemstvu. Ove aktivnosti prvenstveno su namijenjene za podizanje standarda u pristupu i postupanju u području prevencije i suzbijanja sukoba interesa, a u jednom dijelu i stvaranju sustavnog pristupa u odnosima s javnošću, posebice medijima.

Također planirana je provedba studijskih posjeta međunarodnim organizacijama, tijelima osnovanim od strane međunarodnih organizacija odnosno državnim tijelima u drugim državama nadležnim za sprječavanje sukoba interesa, prikupljanje i provjeru podataka iz izvješća o imovinskom stanju dužnosnika te jačanje integriteta, objektivnosti, nepristranosti i transparentnosti u obnašanju javnih dužnosti.

|  |  |  |  |  |  |
| --- | --- | --- | --- | --- | --- |
| **Red.br.** | **Vrsta aktivnosti** | **Ciljana skupina** | **Tema** | **Mjesto** | **Vrijeme održavanja** |
| 1. | Dva studijska posjeta institucijama i agencijama nadležnim za sprječavanje sukoba interesa i borbu protiv korupcije u zemljama OECD-a | Članovi Povjerenstva i savjetnici u Uredu Povjerenstva | Razmjena iskustava i dobrih praksi | Treba odrediti | Treba odrediti |
| 2. | 2021 OECD Global Anti-Corruption & Integrity Forum | Predsjednica i članovi Povjerenstva | Jačanje transparentnosti unutar civilnog društva i povjerenja između javnog, privatnog i drugih sektora | Pariz | Treba odrediti |
| 3 | Radionica – sastanak mreže Network for integrity | Članovi Povjerenstva i savjetnici u Uredu Povjerenstva | Treba odrediti | Treba odrediti | Treba odrediti |
| 4. | Savjetovanje Hrvatskog udruženja za kaznene znanosti i praksu | Članovi Povjerenstva i savjetnici u Uredu Povjerenstva | Treba odrediti | Opatija | IV kvartal |
| 5. | Savjetovanje „Aktualnosti hrvatskog zakonodavstva i pravne prakse“ | Članovi Povjerenstva i savjetnici u Uredu Povjerenstva | Treba odrediti | Treba odrediti | Treba odrediti |
| 6. | Savjetovanje „Novosti u upravnom pravu i ustavnosudskoj praksi“ | Članovi Povjerenstva i savjetnici u Uredu Povjerenstva | Treba odrediti | Treba odrediti | Treba odrediti |
| 7. | Sastanak Mreže Network of Corruption Prevention Authorities | Predsjednica i članovi Povjerenstva  i savjetnici u Uredu Povjerenstva | Redoviti sastanci (2x godišnje) | Strasbourg | Treba odrediti (2x godišnje) |

U cilju jačanja svojih ukupnih administrativnih kapaciteta a temeljem sredstava odobrenih u okviru financijskih planova za 2019. i 2020. godinu, Povjerenstvo je početkom 2019. godine zaposlilo jednog savjetnika, a početkom 2020. godine još jednog savjetnika, tako da je trenutno u Povjerenstvu zaposleno 19 zaposlenika.

Zapošljavanje novih zaposlenika omogućilo je daljnje jačanje administrativnih kapaciteta Povjerenstva kroz optimalizaciju organizacije rada na način da su u okviru Ureda Povjerenstva početkom 2020. godine formirana dva odjela, od kojih se svaki bavi specifičnim područjima rada koja zahtijevaju posebna znanja i vještine. Radi se o područjima rada pripreme i provođenje postupaka sukoba interesa i donošenje odluka i mišljenja, odnosno poslovima u vezi prethodnih (administrativnih) i redovitih provjera izvješća o imovinskim stanju dužnosnika i vođenja registara iz nadležnosti Povjerenstva. Obzirom na specifičnosti svakog od navedenog područja rada, procijenjeno je da bi se ovim područjima rada trebali baviti specijalizirani službenici, a da bi svako od ovih područja rada trebalo imati i posebne rukovoditelja koji će organizirati, usmjeravati i nadzirati rad službenika unutar njega. Sukladno tome ustrojeno je radno mjesto voditelja Odjela u Uredu Povjerenstva sa 2 izvršitelja. Obzirom da tijekom 2020. godine nije bilo moguće uskladiti koeficijent voditelja odjela sa primjerenom stručnom razinom i opsegom posla ovih radnih mjesta, planirano je da se u slijedećoj godini u okviru normativnog usklađivanja radnih mjesta u državnoj upravi ova radna mjesta utvrde sa koeficijentom 2,910, čime bi se neznatno povećala stavka rashoda za zaposlene.

Povjerenstvo je tijekom prvog polugodišta 2020. godine provelo postupak uređenja novog poslovnog prostora u Zagrebu, Ulica kneza Mislava 11/3, površine 568,07m2 te je dana 13. srpnja 2020. godine i preselilo u taj poslovni prostor. Za uređenje ovog poslovnog prostora utrošeno je 1.520.300,00 kuna koja su osigurana u okviru Financijskog plana Povjerenstva za 2020. godinu.

Zbog nepredviđenih troškova koji su se tijekom uređenja novog poslovnog prostora pojavljivali ali i oštećenja stepeništa uzrokovana potresom, Povjerenstvo je većinu sredstava namijenjenih za opremanje novog prostora prenamijenilo za uređenje prostora, tako da nije imalo dovoljno sredstava za nabavu sve potrebne opreme i uredskog namještaja. Iz tog razloga Povjerenstvo je na pozicijama materijalnih rashoda i rashoda za nabavu proizvedene dugotrajne imovine u okviru Financijskog plana za 2021. godinu predvidjelo sredstva u iznosu od 140.000,00 kuna kako bi se novi poslovni prostor u cijelosti priveo svrsi i primjereno opremio.

**Rok zaprovedbu: II kvartal 2021.**

**Nositelji aktivnosti: Predsjednica i svi članovi Povjerenstva**

**POSEBNI CILJ 3. Unaprjeđenje postupka podnošenja izvješća o imovinskom stanju i daljnji**

**razvoj informatičkih alata Povjerenstva**

Povjerenstvo je Planom rada za 2020. godinu planiralo unaprijeđenje postupka podnošenja izvješća o imovinskom stanju sa ciljem olakšavanja dužnosnicima ispunjavanja i upućivanja obrasca sa podacima o imovinskom stanju na način da se dužnosnicima koji imaju mogućnost elektronskog potpisa omogući podnošenje izvješća o imovinskom stanju u elektronskom obliku bez obveze dostave obrasca u papirnatom obliku.

Obzirom da su sredstva namijenjena za realizaciju ovog cilja preraspoređena za financiranje nepredviđenih troškova uređenja novog poslovnog prostora i saniranje štete od potresa, ovaj cilj zbog nedostatka financijskih sredstava nije realiziran u 2020. godini te ga se planira realizirati tijekom 2021. godine.

Dio raspoloživih sredstava utrošio bi se i na daljnji razvoj informatičkih alata u sustavu provjere podataka iz podnesenih izvješća o imovinskom stanju dužnosnika.

**Rok za izradu: IV. kvartal 2021.**

**Nositelj aktivnosti: Damir Kukavica, predstojnik Ureda Povjerenstva**

**SREDSTVA OSIGURANA ZA PROVEDBU AKTIVNOSTI PLANA RADA**

Povjerenstvu su Proračunom Republike Hrvatske za 2021. godinu odobrena sredstva u iznosu od 6.475.520,00 kuna, od čega su za aktivnosti predviđene ovim Planom osigurana sredstava u iznosu od 405.000,00 kuna i to na sljedećim stavkama Financijskog plana Povjerenstva:

|  |  |  |  |  |  |  |
| --- | --- | --- | --- | --- | --- | --- |
| **POVJERENSTVO ZA ODLUČIVANJE O SUKOBU INTERESA** | | | | **IZVOR** | | **PLAN 2020.** |
| **POSEBNI CILJ 1. Jačanje svijesti dužnosnika o potrebi sprječavanje privatnih utjecaja na donošenje odluka u obnašanju javnih dužnosti, kao i o potrebi jačanja integriteta, objektivnosti, nepristranosti i transparentnosti u obnašanju javnih dužnosti** | | | | | | |
| **A897001 ADMINISTRACIJA I UPRAVLJANJE** | | | | | | |
| 3211 | | Službena putovanja | | **11** | | 50.000,00 |
| 3235 | | Zakupnine i najamnine | | **11** | | 20.000,00 |
| 3241 | | Naknade troškova osobama izvan radnog odnosa | | **11** | | 5.000,00 |
| 3293 | | Reprezentacija | | **11** | | 30.000,00 |
| **UKUPNO POSEBNI CILJ 1.** | | | | | | **105.000,00** |
| **POSEBNI CILJ 2. Jačanje administrativnih i tehničkih kapaciteta Povjerenstva** | | | | | | |
| **A897001 ADMINISTRACIJA I UPRAVLJANJE** | | | | | | |
| 3211 | | Službena putovanja | | **11** | | 50.000,00 |
| 3213 | | Stručno usavršavanje zaposlenika | | **11** | | 40.000,00 |
| 3232 | Usluge tekućeg i investicijskog održavanja | | | | **11** | 40.000,00 |
| 4221 | Uredska oprema i namještaj | | | | **11** | 100.000,00 |
| **UKUPNO POSEBNI CILJ 2.** | | | | | | **230.000,00** |
| **POSEBNI CILJ 3. Unaprjeđenje postupka podnošenja izvješća o imovinskom stanju i daljnji razvoj informatičkih alata Povjerenstva** | | | | | | |
| **K897002 INFORMATIZACIJA POVJERENSTVA** | | | | | | |
| 4262 | | | Ulaganja u računalne programe | | | 70.000,00 |
| **UKUPNO POSEBNI CILJ 3.** | | | | | | **70.000,00** |
|  | | | | | | |
| **SVEUKUPNO** | | | | | | **405.000,00** |

**ZAVRŠNE NAPOMENE**

Povjerenstvo zadržava pravo izmjene i dopune Plana rada Povjerenstva za 2021. godinu.

Plan rada Povjerenstva za 2021. godinu će se redovito ažurirati, analizirati i kontrolirati sukladno potrebama.

**PREDSJEDNICA POVJERENSTVA**

**Nataša Novaković, dipl. iur.**